CELEX: 32014D0408
Language: da
Date: 2014-06-20 00:00:00
Title: 2014/408/EU: Rådets afgørelse af 20. juni 2014 om ophævelse af afgørelse 2010/290/EU om et uforholdsmæssigt stort underskud i Slovakiet

28.6.2014   
            
            
               DA
            
            
               Den Europæiske Unions Tidende
            
            
               L 190/76
            
         RÅDETS AFGØRELSE
   af 20. juni 2014
   om ophævelse af afgørelse 2010/290/EU om et uforholdsmæssigt stort underskud i Slovakiet
   
      (2014/408/EU)
   
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 126, stk. 12,
   under henvisning til henstilling fra Europa-Kommissionen, og
   ud fra følgende betragtninger:
   
               (1)
            
            
               Den 2. december 2009 besluttede Rådet efter henstilling fra Kommissionen ved afgørelse 2010/290/EU (1) fastslået, at der forelå et uforholdsmæssigt stort underskud i Slovakiet. Rådet konstaterede, at det offentlige underskud i henhold til oplysninger indsendt af de slovakiske myndigheder i oktober 2009 forventedes at udgøre 6,3 % af BNP i 2009, hvilket ligger over traktatens referenceværdi på 3 % af BNP, mens den offentlige bruttogæld forventedes at udgøre ca. 36 % af BNP i 2009, hvilket er et godt stykke under traktatens referenceværdi på 60 % af BNP. Det offentlige underskud og den offentlige gæld i 2009 nåede henholdsvis 8 % og 35,6 % af BNP.
            
         
               (2)
            
            
               Efter henstilling fra Kommissionen rettede Rådet den 2. december 2009 i overensstemmelse med traktatens artikel 126, stk. 7, og artikel 3, stk. 4, i Rådets forordning (EF) nr. 1467/97 (2) en henstilling til Slovakiet med henblik på at bringe situationen med et uforholdsmæssigt stort underskud til ophør senest i 2013. Rådets henstilling blev offentliggjort.
            
         
               (3)
            
            
               I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaterne, er det Kommissionens ansvar at tilvejebringe de data, der skal benyttes til gennemførelse af proceduren. Som led i gennemførelsen af denne protokol skal medlemsstaterne indberette oplysninger om det offentlige underskud og den offentlige gæld og andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 (3).
            
         
               (4)
            
            
               Når det overvejes, om en afgørelse om et uforholdsmæssigt stort underskud bør ophæves, skal Rådet vedtage en afgørelse på grundlag af indberettede data. Desuden bør en afgørelse om eksistensen af et uforholdsmæssigt stort underskud alene ophæves, hvis Kommissionens prognoser viser, at underskuddet ikke vil overstige traktatens referenceværdi på 3 % af BNP i løbet af prognoseperioden (4).
            
         
               (5)
            
            
               På grundlag af de oplysninger, Kommissionen (Eurostat) har fremlagt i henhold til artikel 14 i forordning (EF) nr. 479/2009 efter indberetning fra Slovakiet inden den 1. april 2014 og på grundlag af Kommissionens prognose fra foråret 2014, kan der drages følgende konklusioner:
               
                           —
                        
                        
                           Det offentlige underskud i Slovakiet nåede i 2009 op på 8 % af BNP, men var i 2013 reduceret til 2,8 % af BNP i overensstemmelse med Rådets henstilling af 2. december 2009. Reduktionen af underskuddet var et resultat af finanspolitisk konsolidering på både indtægts- og udgiftssiden, herunder engangsforanstaltninger.
                        
                     
                           —
                        
                        
                           Stabilitetsprogrammet for 2014 tager sigte på et samlet underskud på 2,6 % af BNP i 2014 og en yderligere reduktion til 2,5 % af BNP i 2015, 1,6 % af BNP i 2016 og 0,5 % af BNP i 2017. Ifølge Kommissionens tjenestegrenes prognose fra foråret 2014 forventes det offentlige underskud at stige en smule til 2,9 % af BNP i 2014 og derefter falde til 2,8 % af BNP i 2015. Underskuddet skulle derfor forblive under traktatens referenceværdi på 3 % af BNP i løbet af prognoseperioden.
                        
                     
                           —
                        
                        
                           Den strukturelle saldo, dvs. den offentlige saldo korrigeret for konjunktur minus engangsforanstaltninger og andre midlertidige foranstaltninger, er gennemsnitligt forbedret med 1,5 % af BNP om året i perioden 2010-2013. Mens den forventes at blive forringet en smule i 2014, forventes en forbedring i 2015, hvis det antages, at der ikke gennemføres politikændringer. Det fremgår i den forbindelse, at der er ved at opstå en forskel på 0,3 % af BNP i forhold til den justering af den strukturelle saldo, der er krævet for at nå den mellemsigtede budgetmålsætning i 2014, hvilket antyder, at der er behov for at styrke budgetforanstaltningerne for at sikre fuld overholdelse af den forebyggende del af stabilitets- og vækstpagten under hensyntagen til den nye risiko for afvigelse fra justeringskursen.
                        
                     
                           —
                        
                        
                           Den offentlige gæld nåede 55,4 % af BNP i 2013. Ifølge Kommissionens tjenestegrenes prognose fra foråret 2014 forventes den offentlige gæld at stige yderligere til 56,3 % af BNP i 2014 og derefter falde til 57,8 % af BNP i 2015.
                        
                     
         
               (6)
            
            
               Fra 2014, altså året efter korrektionen af det uforholdsmæssigt store underskud, er Slovakiet underlagt den forebyggende del af stabilitets- og vækstpakken og bør gøre fremskridt i retning af landets mellemfristede budgetmålsætning, herunder overholdelse af udgiftsmålet.
            
         
               (7)
            
            
               I henhold til traktatens artikel 126, stk. 12, skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.
            
         
               (8)
            
            
               Efter Rådets opfattelse er det uforholdsmæssigt store underskud i Slovakiet blevet korrigeret, og afgørelse 2010/290/EU bør derfor ophæves —
            
         VEDTAGET DENNE AFGØRELSE:
   Artikel 1
   Ud fra en samlet vurdering kan det konkluderes, at situationen med et uforholdsmæssigt stort underskud i Slovakiet er blevet korrigeret.
   Artikel 2
   Afgørelse 2010/290/EU ophæves hermed.
   Artikel 3
   Denne afgørelse er rettet til Den Slovakiske Republik.
   
      Udfærdiget i Luxembourg, den 20. juni 2014.
      
         
            På Rådets vegne
         
         G. A. HARDOUVELIS
         
            Formand
         
      
   
   
      (1)  Rådets afgørelse 2010/290/EU af 2. december 2009 om et uforholdsmæssigt stort underskud i Slovakiet (EUT L 125 af 21.5.2010, s. 48).
   
      (2)  Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (EFT L 209 af 2.8.1997, s. 6).
   
      (3)  Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).
   
      (4)  I overensstemmelse med »Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form« af 3. september 2012. Jf.: http://ec.europa.eu/economy_finance/economic_governance/sgp/pdf/coc/code_of_conduct_en.pdf